กรมทางหลวง ยกเว้นค่าผ่านทางมอเตอร์เวย์ 2 เส้นทาง ตลอด 7 วันช่วงสงกรานต์ เพื่อความคล่องตัวด้านการจราจร
นายอานนท์ เหลืองบริบูรณ์ อธิบดีกรมทางหลวง เปิดเผยว่า เพื่ออำนวยความสะดวกในการเดินทางให้กับประชาชนและทำให้การจราจรมีความคล่องตัว ในช่วงเทศกาลสงกรานต์ ปี 2562 กรมทางหลวงได้ยกเว้นค่าธรรมเนียมการใช้ยานยนต์บนทางหลวงพิเศษระหว่างเมือง หรือ มอเตอร์เวย์หมายเลข 7 และหมายเลข 9 ในช่วงเทศกาลสงกรานต์ ตั้งแต่เวลา 00.01 น. ของวันที่ 10 เมษายน ถึงเวลา 24.00 น. ของวันที่ 18 เมษายน โดยการยกเว้นค่าธรรมเนียมการใช้ยานยนต์บนทางหลวงพิเศษหมายเลข 7 เป็นเส้นทางสายกรุงเทพฯ - บ้านฉาง ตอนกรุงเทพฯ - เมืองพัทยา รวมทางแยกไปบรรจบทางหลวงแผ่นดินหมายเลข 34 บางวัว ทางแยกเข้าชลบุรี ทางแยกเข้าท่าเรือแหลมฉบัง และทางแยกเข้าพัทยา และบนทางหลวงพิเศษหมายเลข 9 สายวงแหวนรอบนอกกรุงเทพฯ ถนนกาญจนาภิเษก ตอนบางปะอิน – บางพลี        นอกจากนี้กรมทางหลวง ยังเตรียมพร้อมในการรับสถานการณ์ฉุกเฉิน ในเส้นทางดังกล่าว เช่น จัดช่องจราจรพิเศษ ให้รถกู้ชีพ หรือรถให้ความช่วยเหลือเข้าถึงจุดเกิดเหตุให้เร็วที่สุด เพื่อช่วยทั้งกรณีส่งผู้รับบาดเจ็บไปโรงพยาบาลหรือกรณีแก้ไขปัญหาต่างๆ พร้อม ขอความร่วมมือผู้ใช้ทาง“ขับรถช้า เปิดไฟหน้า คาดเข็มขัด” มอเตอร์ไซด์เปิดไฟใส่หมวกกันน็อก และขับขี่ด้วยความระมัดระวัง ปฏิบัติตามป้ายเตือน ป้ายแนะนำ คำแนะนำของเจ้าหน้าที่ เพื่อความปลอดภัยของท่านและ ผู้ร่วมทาง     หากมีข้อสงสัยต้องการสอบถามข้อมูลการเดินทางหรือแจ้งอุบัติเหตุ สามารถติดต่อได้ที่สายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง) สายด่วนมอเตอร์เวย์ 1586 กด 7 และตำรวจทางหลวง 1193 ตลอด 24 ชั่วโมง